**Månedsrapport Smørblomsten- mars 2024**Fagområde vi jobber spesielt med: kommunikasjon, språk og tekst

I store deler av mars har vi hatt en barnehagelærerstudent hos i praksis, hvor hun har hatt ulike oppgaver. Ut ifra månedens fagområde «kommunikasjon, språk og tekst» fra Rammeplan for barnehagen har hun gjennomført et utviklingsprosjekt rundt bøker. I ulike grupper har vi hatt fokus på bøker og eventyr tilpasset barnas alder. Førskolebarna på avdelingen har blant annet lagd eventyr med egne tegninger og ideer om fortellingens handling. De yngre barna har lest bøker med trening på ord og begreper. På avdelingen har vi også hatt bøkene mer tilgjengelige for barna. Vi opplever at barna har hatt glede av prosjektet og at de i større grad tar i bruk bøker, både på egenhånd og sammen med voksen.

Påsken nærmet seg mot slutten av måneden, så da startet vi med litt forberedelser for å markere denne høytiden. Barna har lagd ulik påskepynt, både avdelingsvis og i aldersgruppene. På avdelingen har vi sådd karse og det har vært spennende å se hvordan karsen spirer og gror. En tradisjon vi også har i barnehagen er påskeverksted, hvor det ble produsert mye fin påskedekorasjon. Rett før påskeferien gikk vi også på tur og la ut rede og gulrot til påskeharen. Gleden var stor da vi hadde fått et påskeegg tilbake. Som en avslutning på påskeuka hadde Hanne påskesamling for hele barnehagen, hvor vi fikk høre fortellingen om «De tre trærne» som er knyttet opp mot kristendommen. En annen hyggelig tradisjon vi har er påskefrokost med foreldre. Dette ble en suksess, og vi håper både store og små koste seg.

God påske!
Hilsen oss på Smørblomsten ☺